“Leppälä erottui rennolla ilmapiirillään”

Leppälä, Honkalampi-keskuksen ympärivuorokautisen palveluasumisen yksikkö Liperissä, tarjoaa kodin ja tukea haasteellisesti käyttäytyville nuorille ja nuorille aikuisille. Sairaanhoitaja Aatu Hamunen on työskennellyt siellä jo neljän vuoden ajan.

“Aloitin työt Leppälässä keikkailun kautta. Olin jo sairaanhoitajaopintojen aikana tehnyt harjoittelun Honkalammella, missä Leppäläkin on, ja kun myöhemmin tarjoutui tilaisuus tulla keikkailemaan, päätin tarttua siihen,” Aatu muistelee. “Keikkailu antoi mahdollisuuden tutustua eri yksiköihin, ja Leppälä erottui erityisesti rennolla ilmapiirillään. Jäin tänne töihin, kun paikka alkoi tuntua omalta.”

Työilmapiiri Leppälässä on Aatun mukaan erilainen verrattuna moniin muihin hoitoympäristöihin, erityisesti sairaalamaailmaan. “Täällä on kiireettömämpi tunnelma, ja vaikka työ on vastuullista, ei ilmapiiri ole stressaava. Rentous oli yksi syy, miksi päätin jäädä tänne.”

Yhteisöllisyys ja yhteistyö kantavat työyhteisöä

Leppälän työyhteisö on Aatun mukaan hyvin vastaanottavainen ja lämminhenkinen.

“Uutena tulokkaana ei tarvitse jännittää, sillä kaikki ottavat sinut avosylin vastaan. Jo ensimmäisen työpäivän jälkeen tunsin, ettei ole mitään syytä hermoilla,” hän kertoo.

“Työporukassa parasta on auttavaisuus. Vaikka työssä tulee eteen haasteellisiakin tilanteita, niitä ei tarvitse kohdata yksin. Kaikki puhaltavat yhteen hiileen, ja esihenkilötkin ovat aina mukana tukemassa.”

Leppälä sijaitsee Honkalampi-keskuksessa, missä on lukuisia muitakin Siun soten yksiköitä. Honkalampi-keskuksen yksiköissä asukkaat ovat hyvin erilaisia mikä tuo mahdollisuuksia erilaiseen työhön.

“Täällä on asukkaita, jotka pärjäävät itsenäisesti, mutta myös niitä, jotka tarvitsevat paljon apua – osa vuodepotilaita, osa hyvinkin omatoimisia,” Aatu selittää.

“Se tekee työstä monipuolista, sillä samassa työympäristössä voi saada kokemusta hyvin erilaisista hoitomuodoista. Halusitpa sitten oppia lisää vuodeosastotyöskentelystä tai toimia ohjaavammissa tehtävissä, Honkalampi-keskuksessa löytyy molempia.”

Työn vaihtelevuus ja mahdollisuus kehittää omaa osaamistaan pitävät työn mielenkiintoisena.

“Ei täällä tule tylsää. Ja jos joskus tuntuu, että kaipaa vaihtelua, saman katon alta löytyy muitakin yksiköitä, joihin voi siirtyä,” Aatu toteaa.

Aatu mainitsee myös, kuinka tärkeä rooli yhteisöllisyydellä on sekä asukkaiden että työntekijöiden keskuudessa.

“Monet asukkaat ovat olleet täällä pitkään ja heistä on tullut kavereita toisilleen. Se luo erityistä yhteishenkeä, joka heijastuu myös työyhteisöön,” hän kertoo.

“Kun asukkaiden välit ovat hyvät, se näkyy heti myös henkilökunnassa. Kaikki ovat hyväntuulisempia ja yhteistyö sujuu mutkattomasti.”

“Ei tämä työ ole rankkaa”

Monilla saattaa olla hoitoalasta käsitys, että työ on raskasta, mutta Aatu ei koe asiaa näin.

“Ei tämä työ rankkaa ole. Toki jokaisella alalla on omat haasteensa, mutta meillä Leppälässä työtä tehdään hyvässä hengessä ja porukassa. Se tekee tästä hommasta kevyemmän. Ei tarvitse yksin puurtaa.”

Luonto kutsuu ja töitä riittää

Aatu on kotoisin Pohjois-Karjalasta ja asuu Kontiolahdella. Hän kertoo, että erityisesti luonto on pitänyt hänet kotiseudullaan.

“Olen pienestä asti liikkunut metsässä ja ollut paljon kalassa. Se rauha, mitä luonnosta saa, on yksi tärkeimmistä syistä, miksi viihdyn täällä. Vaikka kaupunkielämä on mukavaa, en vaihtaisi pois maalla asumista ja metsässä koiran kanssa kuljeskelua,” hän kuvailee.

Siun sotessa riittää töitä, ja Aatu kannustaakin uusia tulijoita harkitsemaan työtä Leppälässä ja Honkalampi-keskuksen muissa yksiköissä.

“Täällä on todella rento ilmapiiri, ja monipuoliset työtehtävät tarjoavat mahdollisuuksia kehittää omaa osaamistaan. Jos vaikka yksi tehtävä ei tunnukaan omalta, voi helposti siirtyä toisiin yksiköihin tai tehtäviin. Moniammatillinen tiimi tukee jokaista, ja työn tekeminen on aidosti yhdessä toimimista.”

Hän myös lupaa, että uudet työntekijät saavat lämpimän vastaanoton.

“Jos tänne tulee vaikka Turusta tai Tampereelta, ei tarvitse jännittää. Meillä otetaan kaikki lämpimästi vastaan. Eikä murretta tarvitse pelätä, kyllä täällä hyvin tullaan toimeen ihan suomen kielellä,” Aatu naurahtaa lopuksi.

Leppälässä yhdistyvät rentous ja monipuolisuus – kaksi sanaa, jotka Aatu nostaa esiin kuvaillessaan työpaikkaansa. Tässä yhteisössä on helppo hengittää ja viihtyä.

Kiinnostaako Liperi?

Liperin kuntaan voit tutustua oheisista linkeistä:

Liperin kunnan nettisivut

Liperin kunnan Facebook

Liperin kunnan Instagram

Liperin kunnan Yoututube

Liperin kunnan LinkedIn

Katso Pohjois-Karjalan hyvinvointialue – Siun soten avoimet työpaikat: Avoimet työpaikat

Pohjois-Karjalaan? Miksi mihinkään muualle?

Pohjois-Karjalasta löytyy duunia ja uramahdollisuuksia siinä missä muualtakin, mutta meillä päin vähintään yhtä tärkeää on se, mitä tapahtuu vuorokauden muina aikoina. Ja meillähän aikaa riittää, kun kaikki on lähellä ja elämän voi omistaa muiden unelmien sijaan omilleen.

Pohjois-Karjala on niille, jotka haluavat riisua turhantärkeyden minimiin ja joiden seurassa saa olla outo tai liian tuttavallinen luvan kanssa. Vaihda siis verkkarit jalkaan tai sinistä kajalia silmiin, jos siltä sattuu tuntumaan. Puhu niin kuin ajattelet ja elä sellaista elämää, joka on sinulle tarkoitettu. Lue lisää ja tule yhdeksi meistä!