Erkkilässä nauru sekä ilo ovat jatkuvasti läsnä

Tohmajärven hoivakoti Erkkilässä vallitsee lämmin ja tiivis tunnelma, jossa työkavereiden huumorintaju ja mukavat asukkaat tuovat iloa päivittäiseen hoitotyöhön. Erkkilä vaikuttaa olevan paikka, jossa työn ilo ja asukkaiden hyvä mieli kulkevat käsi kädessä. Lähihoitajat Eija Lievonen ja Laila Eskelinen kertovat, miksi he viihtyvät pienessä hoivayksikössä ja Tohmajärvellä.

Kodikas ja tiivis työyhteisö

Eija Lievonen ja Laila Eskelinen työskentelevät molemmat Erkkilän hoivakodissa, joka sijaitsee Tohmajärvellä. Erkkilä on pieni, 13 asukkaan yksikkö, jossa panostetaan kodinomaiseen ympäristöön ja asukkaiden hyvinvointiin.

“Tämä on kodinomainen ja rauhallinen paikka. Meillä Erkkilässä kuntouttava työote on sydämen asia. On palkitsevaa nähdä ikäihmisen toimintakyvyn kohentuvan. Tämä lisää työmotivaatiota ja työn merkityksellisyyttä. Asukkaat ovat hyväkuntoisia, ja tunnelma on yleensä seesteinen. Meillä on tiivis työyhteisö, jossa kaikilla on hyvä olla”, kuvailee Laila.

Työpaikan pieni koko ja hyvä henki korostuvat Eijan puheessa: “Meillä on hyvä työilmapiiri, ja kaikki saavat olla omia itsejään. Kaikki puhuvat suoraan, jos jokin asia painaa, ja huumori on vahvasti läsnä jokapäiväisessä työssä.”

Päivittäinen työ asukkaiden kanssa

Eijan ja Lailan työpäivät koostuvat asukkaiden auttamisesta päivittäisissä askareissa, kuten aamutoimissa, pukeutumisessa, ruokailussa, pesuissa ja ulkoilussa. “Meillä pelataan paljon erilaisia pelejä, ja bingo on todella suosittu juttu. Asukkaiden kanssa jutellaan paljon, ja nauru sekä ilo ovat jatkuvasti läsnä”, Eija kertoo.

Laila lisää, että myös asukkaiden elämäntarinoiden kuuntelu on yksi työn parhaista puolista: “Asukkaiden elämänviisaus ja tarinat ovat todella mielenkiintoisia. Olen joskus asukkailta kysynyt elämänohjeitakin. Heidän kanssaan on ihanaa keskustella ihan arkisistakin asioista, kuten säästä.”

Huumori ja hyvä yhteishenki

Työkavereiden kesken vallitseva hyvä yhteishenki on selvästi Erkkilän voimavara. Huumori mainitaan Eijan ja Lailan keskustelussa useaan otteeseen työssä jaksamisen avaimena. “Huumori on meillä ykkösasia. Se auttaa pitämään työn kevyenä, vaikka olisi haastavampiakin päiviä. Jos joku on allapäin, häntä yritetään piristää heittämällä läppää”, Eija naurahtaa.

“On todella tärkeää, että työkavereihin voi luottaa ja apua saa aina tarvittaessa. Meillä on sellainen henki, että kaikki uskaltavat pyytää apua ja kaikki otetaan huomioon”, Laila lisää.

Kaksivuorotyö on hyvä vaihtoehto

Erkkilässä ei tehdä yövuoroja, mikä tekee siitä houkuttelevan vaihtoehdon hoitoalasta kiinnostuneille. “Moni ei halua tehdä yövuoroja, ja meillä sitä ei tarvitse. Tämä on varmasti hyvä vaihtoehto niille, jotka haluavat kaksivuorotyön”, Laila toteaa.

Työvuorojen suunnittelussa otetaan huomioon työntekijöiden toiveet, ja työn ja vapaa-ajan yhteensovittaminen Erkkilässä onnistuu hyvin. “Vaikka olemme sote-alalla, se ei tarkoita, ettei voisi harrastaa. Vuorotyön rytmi antaa mahdollisuuksia vapaa-aikaan, ja esimerkiksi Epassi on käytössä, jonka avulla voi käydä hieronnassa tai harrastaa muuta mukavaa”, Eija kertoo.

Hoitoala kutsuu kokeilemaan

Sekä Eija että Laila kannustavat hoitoalasta kiinnostuneita tulemaan kokeilemaan työtä pienessä hoivakodissa. “Jos on vähänkään sosiaalinen ja tykkää ihmisten kanssa työskentelystä, tämä on erinomainen ala. Vaikka hoitoalasta liikkuu erilaisia tarinoita, kannattaa kokeilla, miten se sopii itselle”, Eija rohkaisee.

Laila lisää: “Meillä on todella tiivis ja hyvä työyhteisö, ja opiskelijoille sekä uusille työntekijöille annetaan aina tukea. Työilmapiiri on todella positiivinen ja kannustava.”

Erkkilän ja Tohmajärven vetovoima

Tohmajärvellä työskenteleminen on Eijalle ja Lailalle mieluisaa, sillä alueen luonto ja välitön yhteisö houkuttelevat. Eija asuu Tohmajärvellä, aivan lähellä työpaikkaansa. “Olen itse luontoihminen ja harrastan ratsastusta. Tohmajärvellä on kauniit maastot ja paljon luontopolkuja missä kulkea hevosen kanssa”, Eija kertoo.

Hiljattain Tohmajärveltä Joensuuhun muuttanut Laila puolestaan korostaa Tohmajärven ihmisten avoimuutta: “Tohmajärvellä ihmiset ovat välittömiä ja ystävällisiä. Täällä on helppo tutustua naapureihin, ja kaikki tuntuvat tuntevan toisensa.”

Kiinnostaako Tohmajärvi?

Tutustu Tohmajärven kuntaan:

Tohmajärven kunnan nettisivut

Tohmajärven kunnan Facebook

Tohmajärven kunnan Instagram

Tohmajärven kunnan Youtube

Katso Pohjois-Karjalan hyvinvointialue – Siun soten avoimet työpaikat: Avoimet työpaikat

Pohjois-Karjalaan? Miksi mihinkään muualle?

Pohjois-Karjalasta löytyy duunia ja uramahdollisuuksia siinä missä muualtakin, mutta meillä päin vähintään yhtä tärkeää on se, mitä tapahtuu vuorokauden muina aikoina. Ja meillähän aikaa riittää, kun kaikki on lähellä ja elämän voi omistaa muiden unelmien sijaan omilleen.

Pohjois-Karjala on niille, jotka haluavat riisua turhantärkeyden minimiin ja joiden seurassa saa olla outo tai liian tuttavallinen luvan kanssa. Vaihda siis verkkarit jalkaan tai sinistä kajalia silmiin, jos siltä sattuu tuntumaan. Puhu niin kuin ajattelet ja elä sellaista elämää, joka on sinulle tarkoitettu. Lue lisää ja tule yhdeksi meistä!