”Savirannan henki” puhuttelee niin asiakkaita kuin työntekijöitä

Joensuusta lähtöisin oleva Jonna Kettunen löysi Polvijärveltä itselleen sopivan työn ja kodin.

Jonna Kettunen, sosionomi AMK työskentelee työ- ja päivätoiminnan ohjaajana Polvijärven Ruvaslahdella sijaitsevassa kehitysvammaisten työ- ja päivätoimintayksikkö Savirannassa. Hän kertoo työnsä olevan hyvin monipuolista ja asiakaslähtöistä. Työ- ja päivätoiminta Savirannassa koostuu erilaisista aktiviteeteista, joita suunnitellaan asiakkaiden toiveiden ja tarpeiden mukaan.

“Työ- ja päivätoiminnan ohjaajana kuuluu asiakastyön lisäksi toimistotöitä, kuten toiminnan suunnittelua, palvelusuunnitelmien päivittämiseen liittyviä palavereita sekä yhteydenpitoa eri sidosryhmien kanssa. Työpäivät alkavat ja päättyvät asiakaskuljetuksiin, jotka meillä hoidetaan itse. Savirannassa, keskellä maaseutua, toiminta-aika on noin kello 9–15 ja sinä aikana keskitytään asiakas-eli ohjaustyöhön. Savirannassa toimintaa suunnitellaan huomioiden asiakkaiden toiveet ja henkilökohtaiset tavoitteet. Meillä on suuri vapaus suunnitella toimintaa yhdessä työkavereiden ja asiakkaiden kanssa – ja se on yksi työni parhaista puolista. ”

Vuodenajat vaikuttavat toiminnan sisältöön. Savirannassa tehdään myös ulkotöitä ja hyödynnetään alueen lähiluontoa. Jonna kertoo, että asiakkaiden kestotoiveita ovat makkaranpaistoretket läpi vuoden, talvella lumityöt ja kesällä ruohon leikkaaminen. Osana työtoimintaa valmistetaan myös joka päivä lounas koko porukalle.

”Työtoiminnan lisäksi Savirannassa harjoitellaan esimerkiksi kognitiivisia- ja vuorovaikutukseen liittyviä taitoja,” Jonna kuvailee.

Savirantaa juhlittiin kesällä!

Saviranta täytti kesällä jo 40 vuotta. Toiminta on muuttunut vuosien saatossa. Aikaisemmin osa Savirannan asiakkaista asui paikan päällä, mutta nykyisin heistä osa asuu itsenäisesti omissa kodeissa, osa asumispalveluyksiköissä sekä perhehoitokodeissa ympäri Polvijärveä. Lisäksi vielä muutamia vuosia sitten Savirannassa oli eläimiä, kuten lampaita ja vuohia, mutta asiakkaiden nykyinen toimintakyky huomioiden niistä päätettiin luopua. Tilalle on tullut uusia aktiviteetteja!

”Toimitamme ei ole sidottuna Savirantaan. Olemme hyödyntäneet esimerkiksi Outokummun uimahallia sekä Polvijärven vapaa-aikataloa. Asiakkaat ovat vaikuttaneet tykkäävän ja ottaneet innostuneena vastaan näitä uusia juttuja. Toiminta voi todellakin olla paljon muutakin kuin maatilan töitä ja eläintenhoitoa.”

Muutoksilla on pyritty varmistamaan, että toiminta vastaa paremmin asiakkaiden jaksamista ja tarpeita.

Vahva yhteisö ja aidot kohtaamiset

Saviranta on tärkeä paikka monille asiakkaille, ja sen merkitys korostuu erityisesti loma-aikoina, kun toimintaa ei ole. Yhteisöllisyys on tärkeä osa Jonna Kettusen työtä, ja se näkyy sekä asiakkaiden että työyhteisön keskuudessa.

“Yhteisö on tosi tärkeä monelle. Esimerkiksi heinäkuussa, kun meillä oli loma-aika, niin monella asiakkaalla oli ikävä Savirantaan ja he kyselivät, eikö loma jo kohta loppuisi. Se on tärkeä paikka heille. Puhumme Savirannan hengestä, mikä on vahvasti vaikuttanut siihen, että itsekin viihdyn täällä.”

Jonna kertoo samalla myös työyhteisön merkityksestä ja siitä, miten pienessä tiimissä on panostettu hyvään yhteishenkeen.

“Me ollaan pieni työyhteisö. Meitä on neljä työ- ja päivätoiminnan puolella, ja yksi tuetun asumisen ohjaaja. Me ollaan hitsauduttu hyvin yhteen. Meillä on hyvä huumori ja pystytään olemaan avoimia toisillemme. Olemme myös tehneet töitä sen eteen, että meillä on hyvä olla töissä. Meillä nauretaan paljon työpäivien aikana.”

Asiakkaiden kanssa työskentely tuo päivään aitoutta, ja Kettunen kokee, että työssä voi olla oma itsensä.

“Parasta asiakkailta on välitön palaute. Asiakkaat ovat aitoja ja omia itsejään. Ei siinä auta ohjaajankaan mennä liikaa työroolinsa taakse – Savirannassa ollaan ihmisiä ihmisille. Asiakkailta olen oppinut sen, että kaikki ei ole niin vakavaa. Täällä voi olla aidosti oma itsensä.”

Polvijärvellä on tilaa hengittää

Jonna Kettunen ja hänen puolisonsa muuttivat Polvijärvelle viisi vuotta sitten, ja mukava työyhteisö on auttanut Kettusta kotiutumisessa uudelle paikkakunnalle. Vaikka Polvijärvi on pieni paikkakunta, sen läheisyys Joensuuhun ja luonnonläheisyys tekevät siitä viihtyisän.

“Polvijärvellä on tilaa olla ja hengittää. Täällä on kaipaamaani väljyyttä elää omassa rauhassa. Me asutaan maaseudulla, mutta kuitenkin Polvijärven kirkonkylä on vain muutaman kilometrin päässä. Polvijärveltä on myös lyhyt matka Joensuuhun, missä puolisoni käy töissä.”

Kiinnostaako Polvijärvi?

Polvijärven kuntaan voit tutustua oheisista linkeistä:

Polvijärven kunnan nettisivut

Asukastarinoita Polvijärveltä

Polvijärven kunnan Facebook

Polvijärven kunnan Instagram

Katso Pohjois-Karjalan hyvinvointialue – Siun soten avoimet työpaikat: Avoimet työpaikat

Pohjois-Karjalaan? Miksi mihinkään muualle?

Pohjois-Karjalasta löytyy duunia ja uramahdollisuuksia siinä missä muualtakin, mutta meillä päin vähintään yhtä tärkeää on se, mitä tapahtuu vuorokauden muina aikoina. Ja meillähän aikaa riittää, kun kaikki on lähellä ja elämän voi omistaa muiden unelmien sijaan omilleen.

Pohjois-Karjala on niille, jotka haluavat riisua turhantärkeyden minimiin ja joiden seurassa saa olla outo tai liian tuttavallinen luvan kanssa. Vaihda siis verkkarit jalkaan tai sinistä kajalia silmiin, jos siltä sattuu tuntumaan. Puhu niin kuin ajattelet ja elä sellaista elämää, joka on sinulle tarkoitettu. Lue lisää ja tule yhdeksi meistä!