Yhteisöllisyyttä, inhimillisyyttä ja kehittyvää teknologiaa

Pohjois-Karjalan hyvinvointialue – Siun soten syöpäkeskuksen sädehoitoyksikkö on tarjonnut röntgenhoitajille ja opiskelijoille moniammatillisen ja kehittyvän työympäristön vuodesta 2009 lähtien. Röntgenhoitaja Satu Vilokkinen, joka on työskennellyt yksikössä sen perustamisesta lähtien, kuvailee työyhteisöään toiseksi perheekseen.

Sädehoitoyksikön röntgenhoitajat tekevät työtä tiiviisti koko työyhteisön kanssa. Vuorossa olevan työparin kanssa ollaan koko päivä tekemisissä, mikä luo vahvan yhteyden kollegoihin. “Tämä työyhteisö on aivan huippuporukka!” Aamuisin töihin tullessa on kuin kottiinsa tulisi. Keskustelemme muustakin kuin vain säästä. Tunnemme toisemme hyvin,” Vilokkinen kertoo iloisena.

Tekniikkaa ja ihmisten kohtaamista

Ennen röntgenhoitajan opintoja Satu Vilokkinen opiskeli teknillisessä korkeakoulussa insinööriksi, mutta huomasi kaipaavansa tekniikan rinnalle ihmisten kohtaamista.

“Nautin työstäni sädehoitoyksikössä, jossa yhdistyvät ihmisten auttaminen ja tekniikka – paras yhdistelmä, jonka itse voin kuvitella,” Vilokkinen kertoo.

“Tämä ei ole pelkästään teknistä tekemistä – me toimimme myös lääkärien, fyysikoiden ja hoitajien kanssa ja kuuntelemme potilaiden huolia, mikä tekee työstä merkityksellistä.”

Sädehoitoyksikön röntgenhoitajan työssä näkyy teknologian jatkuva kehittyminen. “Tämä työ on aivan erilaista kuin silloin, kun aloitin. Uusia laitteita ja ohjelmistoja otetaan käyttöön säännöllisesti, mahdollistaa jatkuvan oppimisen,” hän toteaa.

Suurin osa sädehoitoyksikön potilaista on syöpäpotilaita, jotka saavat sädehoitoa lineaarikiihdyttimellä. Hoitojaksot voivat vaihdella yhdestä käynnistä jopa 35 käyntiin, joten hoitotiimin ja potilaan välinen suhde muodostuu usein tiiviiksi. Monet potilaat toivovat ja tarvitsevat henkilökohtaista kohtaamista, sillä sädehoito voi olla jännittävä kokemus. “Alussa potilaat voivat olla jännittyneitä, mutta olen huomannut, että muutaman hoitokerran jälkeen ollaan jo sen verran tuttuja, että keskustelu kääntyy hoidosta jo muihin, hieman rennompiin asioihin,” Vilokkinen toteaa.

Toiveikasta työtä

Syöpä jo pelkästään sanana on pelottava, vaikka Suomessa ja Siun sotessa syöpähoito on erinomaista ja useimpien syöpien kohdalla hoitoennusteet ovat hyviä. Onko röntgenhoitajan työ surullista tai jopa raskasta?

“Työstä tekee toiveikasta ja palkitsevaa, kun näkee, että potilaat voivat paremmin ja hyötyvät hoidosta. Iso osa potilaista paranee ja pystyy palaamaan normaaliin elämään hoitojen jälkeen.”

Hän myöntää, että joskus potilaskohtaamiset voivat olla myös koskettavia.

“Meillä mahdollistetaan työnohjaus, mikä on tärkeää, jos kokee tarvetta keskustella ja purkaa sitä kautta työssä kohtaamiaan asioita. Meillä on myös erinomainen esihenkilö ja koko työyhteisö tukee toisiaan,” Vilokkinen mainitsee.

Paras työpaikka ikinä

Opiskelijat otetaan Siun soten sädehoitoyksikössä avosylin vastaan. Niko Vainikainen, kuopiolainen röntgenhoitajaopiskelija, on ollut yksikössä kesätyössä lokakuun loppuun saakka ja kertoo oppineensa valtavasti. “Tässä työssä on paljon opittavaa. Potilaan hoitamisen lisäksi teemme yhteistyötä lääkäreiden, fyysikoiden ja hoitajien kanssa ja ratkomme esimerkiksi hoidon aikana ilmeneviä sivuvaikutuksia,” Vainikainen kertoo.

Vainikainen kuvailee kokeneensa yksikössä tasa-arvoista kohtelua heti alusta alkaen. “Kaikki ovat olleet minulle tosi ystävällisiä ja antaneet minun etsiä oman paikkani työryhmässä.”

Uusien työntekijöiden perehdytys sädehoitoyksikössä kestää peräti vuoden. Kesätyöntekijänä Vainikaisen perehdytys on siis jatkunut koko työsuhteen ajan.”Uudella työntekijällä on aina tuki vieressä, ja voi kysyä apua tarvittaessa,” hän kiittelee.

Kesätöissä Vainikainen on viihtynyt sädehoitoyksikössä erinomaisesti ja suosittelee yksikköä niin harjoittelu‑, kesätyö- kuin työpaikaksikin.

”Tämä on kyllä ollut paras työpaikka, mitä on tähän asti ollut. Täällä on sellainen tekemisen meininki. Jos jollekin tulee idea, niin sitä viedään itse ja yhdessä eteenpäin eikä jäädä odottelemaan.”

Kesätöihin tulemista Kuopiosta asti helpotti asunnon saaminen Siun soten kautta. ”Ei tarvinnut yhtään stressata, että mistä löytää äkkiä asunnon. Pystyin aloittamaan työt sovitusti ja töiden ohessa etsimään kaikessa rauhassa oman vuokra-asunnon,” Vainikainen kiittelee.

Tutustu työmahdollisuuksiin Siun sotessa!

Kaikki avoimet työpaikkamme löydät tästä linkistä: Avoimet työpaikat, Siun sote