Lastenkeskuksessa välittäminen näkyy arjessa

Lastentautien erikoislääkäri Saara Junttila ei ole syntyperäinen joensuulainen, mutta kaupungista on tullut paikka, jota hän kutsuu kodikseen. Puolison kanssa tehty päätös toi perheen Joensuuhun ja työperhe löytyi Pohjois-Karjalan keskussairaalan lastenkeskuksesta. Laajan päivystyksen keskussairaala on osa Pohjois-Karjalan hyvinvointialuetta – Siun sotea.

Siun soten lastenkeskukseen Saara päätyi lääketieteen opintojen erikoistumisvaiheessa, ja lasten kanssa työskentelystä tuli nopeasti hänen kutsumuksensa.

”Lastentaudit vei minut mennessään. Huomasin, että lapset ovat minun juttuni. Näen itseni samassa työpaikassa kymmenen vuoden päästä.”

Katso Pohjois-Karjalan hyvinvointialue – Siun soten avoimet työpaikat lääkäreille! Avoimet työpaikat

Siun sote on ottanut käyttöön EVAL-sovelluksen yhdeksi rekrytointikanavaksi erityisesti erikoistumisvaiheen lääkäreille. EVAL-sovellukseen voit tutustua sekä rekisteröityä tästä linkistä: EVAL-sovellus

Työpaikka, jossa kollegat tukevat toisiaan

Työyhteisö ja monipuolinen työnkuva ovat pitäneet Saaran Siun sotessa, mutta mikä tekee Pohjois-Karjalan keskussairaalan lastenkeskuksesta erityisen? Junttila nostaa esille avoimen keskustelukulttuurin ja toisten tukemisen.

“Täällä puhalletaan yhteen hiileen. Kollegat arvostavat toistensa osaamista, ja meillä on aito halu tukea toisiamme. Työmäärä pyritään jakamaan tasaisesti ja joustavasti, jotta kukaan ei kuormittuisi liikaa. Tämä on pieni, mutta joustava klinikka, jossa on mahdollisuus myös osa-aikatyöhön. Uudet tulijat saavat henkilökohtaisen perehdytyksen ja tiiviin ohjauksen, jota kevennetään sitä mukaa, kun tietotaito karttuu. Meillä ollaan hyvin opetusmyönteisiä, mistä olen ylpeä. Mitään kynnystä konsultoida kollegaa ei kyllä ole missään erikoislääkäriydenkään vaiheessa.”

Myös koulutusmyönteinen ilmapiiri on Junttilan mieleen.

“Klinikallamme on viikoittain koulutuksia, ja halukkaat voivat tehdä tutkimustyötä tai väitöskirjaa. Meitä kannustetaan kehittämään oman vastuualueemme toimintaa, ja siihen saa myös tukea. Siun sote on mielestäni ketterä organisaatio, jossa lastenkeskuksessa kehitystyöhön annetaan tilaa.”

Junttila arvostaa erityisesti työnsä monipuolisuutta. Siun sotessa eri erikoisalojen välinen yhteistyö toimii hyvin, mikä helpottaa arjen työtä. Myös moniammatillinen yhteistyö on arkipäivää lastenkeskuksessa, mitä Junttila pitää arvokkaana etuna työssä. Junttila työskentelee paljon poliklinikalla, erityisesti reuma- ja diabetespoliklinikalla, mutta pitää myös osastotöistä, erityisesti vastasyntyneiden akuuttihoidon parissa. Työnkuvan monipuolisuudesta hän ei luopuisi helposti, ja siksi työ Pohjois-Karjalan keskussairaalassa onkin juuri sopiva.

Junttila näkee itsensä Siun sotessa myös tulevaisuudessa. Siun soten lastenkeskus tarjoaa paitsi kehittymismahdollisuuksia myös aidosti välittävän työilmapiirin.

“Työyhteisö, arjen sujuvuus ja kaupungin tarjoamat mahdollisuudet tekevät tästä meille täydellisen paikan.

”Tiesimme, että viihdymme Joensuussa”

“Muutimme mieheni kanssa Joensuuhun, kun toinen lapsemme oli syntymässä. Vanhempani ja siskojani asuu täällä, joten mahdollisuus lastenhoitoapuun painoi vaakakupissa. Kaupunki ei ollut täysin vieras, sillä olen asunut täällä alle kouluikäisenä ja yläasteen aikaan. Tiesimme mieheni kanssa, että viihdymme täällä, ja päätös oli helppo”, Junttila kertoo.

Junttilan perhe on todellakin kotiutunut kaupunkiin erinomaisesti.

”Joensuussa vuodenaikojen vaihtelun näkee ja upea luonto on ihan lähellä. Lisäksi ilmapiiriltään Joensuu on meille juuri sopiva paikka. Tämä on koti, ja täällä on hyvä olla.”

Elämä Joensuussa on asettunut mukavasti uomiinsa. Junttila kertoo, että vapaa-aika kuluu pääasiassa perheen ja kodin parissa. Neljän lapsen vanhemmilla riittää puuhaa myös lasten harrastuksissa, jotka vaihtelevat soittotunneista ja kuoroista ilma-akrobatiaan ja salibandyyn.

“Joensuu on sopivan kokoinen. Täältä löytyy kaikki tarvittava: kulttuuria, ostosmahdollisuuksia, ravintoloita, elokuvateatteri ja lasten ja aikuisten harrastuksia monipuolisesti. Parasta täällä on kuitenkin ihmisten tapa olla ja kohdata. Pohjoiskarjalalainen välittömyys näkyy myös asiakaskohtaamisissa – täällä potilaat ja heidän vanhempansa ovat usein avoimia ja puheliaita. Se tekee työstä sujuvaa ja miellyttävää.”

Katso Pohjois-Karjalan hyvinvointialue – Siun soten avoimet työpaikat! Avoimet työpaikat

Pohjois-Karjalaan? Miksi mihinkään muualle?

Pohjois-Karjalasta löytyy duunia ja uramahdollisuuksia siinä missä muualtakin, mutta meillä päin vähintään yhtä tärkeää on se, mitä tapahtuu vuorokauden muina aikoina. Ja meillähän aikaa riittää, kun kaikki on lähellä ja elämän voi omistaa muiden unelmien sijaan omilleen.

Pohjois-Karjala on niille, jotka haluavat riisua turhantärkeyden minimiin ja joiden seurassa saa olla outo tai liian tuttavallinen luvan kanssa. Vaihda siis verkkarit jalkaan tai sinistä kajalia silmiin, jos siltä sattuu tuntumaan. Puhu niin kuin ajattelet ja elä sellaista elämää, joka on sinulle tarkoitettu. Tule yhdeksi meistä!

Miksipä et muuttaisi Joensuuhun?
Elo Joensuussa on niin ihanaa, että on kerrassaan pöhköä jättää muuttamatta meille. Siksipä muuttamisesta halutaan tehdä mahdollisimman helppoa. Töiden perässä muuttavien kotiutumista helpottaa Muuttoagentti, joka neuvoo veloituksetta henkilökohtaisesti vaikkapa asumiseen tai puolison työllistymiseen liittyvissä kysymyksissä.

Muuttoagentti neuvoo veloituksetta vaikkapa näissä kysymyksissä:

mitä Joensuussa voi puuhata?

mistä löytyy töitä?

mitä kaikkea voi opiskella?

missä voi asua?