”En voisi kuvitella tekeväni mitään muuta”

Merkonomin ja parturikampaajan ammatin kautta sairaanhoitajaksi. Sairaanhoitajana harjoittelun, kesätyön ja sijaisuuden kautta vakinaiseen tehtävään. Tämä kaikki on sairaanhoitaja Jenni Sinkkosen matkaa osaksi Liperin Ylämyllyn mielenterveys- ja päihdepalvelujen tiimiä!

Jenni Sinkkonen kokee olevansa juuri nyt oikeassa paikassa ja oikeassa työssä.

”En voisi kuvitella tekeväni mitään muuta. Tämä työ tuntuu todella omalta, ja olen tosi tyytyväinen tähän päätökseen. On mahtavaa saada tehdä työtä, jolla on oikeasti merkitystä.”

”Pääsen aidosti auttamaan”

Mielenterveys- ja päihdetyö on monipuolista ja vaihtelevaa. Sinkkonen tekee niin vastaanottotyötä kuin lääkehoidon toteuttamista ja seurantaa. Asiakkaita ohjautuu hänen luokseen monesta suunnasta – hoitokoordinaattorin kautta, erikoissairaanhoidosta tai jopa Siun soten nettiajanvarauksen kautta.

”Asiakkaat tulevat meille myös ihan oma-aloitteisesti, jos heillä herää huoli omasta hyvinvoinnista tai päihteiden käytöstä. Se on ollut yllättävääkin monelle, että apua voi hakea ihan omasta aloitteesta,” hän kertoo.

Sairaanhoitaja Jenni Sinkkonen kuvailee Siun soten mielenterveys- ja päihdepalveluissa työnsä olevan vuorovaikutuksen ja tuen tarjoamista asiakkaille elämän haasteissa. Päivät ovat täynnä kohtaamisia, ja jokainen asiakas tuo mukanaan oman tarinansa.

”Parasta tässä työssä on ihmisten kohtaaminen ja se, että pääsee aidosti auttamaan,” Sinkkonen kuvailee. Hän korostaa, miten merkityksellistä on saada aikaan positiivista muutosta ja kuulla asiakkaiden palautetta: ”Se tuntuu hyvältä, kun saa kiitosta ja huomaa, että on ollut jollekin apuna.”

Työporukasta iloa ja tukea

Jenni Sinkkonen kertoo nauttivansa siitä, että työkavereiden kanssa voi jakaa kokemuksia ja pohtia yhdessä ratkaisuja haastaviin tilanteisiin.

”On tosi tärkeää, että pystyn nykäisemään hihasta ja kysymään neuvoa, jos joku asia mietityttää,” hän kertoo. ”Varsinkin kun itse olen vielä suhteellisen uusi täällä, niin se kollegoiden tuki on ollut ihan korvaamatonta. Meillä on myös aivan ihana osastonhoitaja.”

Hän kuvailee työyhteisöään tiiviiksi ja avoimeksi, ja yhteinen huumori auttaa jaksamaan vaativan työn keskellä. Työn luonteen vuoksi tauot ja kollegoiden kanssa vietetty aika ovat arvokkaita hetkiä arjessa.

”Lounastauolla saa unohtaa hetkeksi työasiat ja vaihtaa vapaalle. Meillä on kyllä tosi hauskaa yhdessä, ja se tekee työpäivistä kevyempiä,” Sinkkonen nauraa.

Työkavereiden ja työn joustavuuden merkitys korostuvat hänen puheissaan myös silloin, kun hän kertoo suosituksista muille sotealalle ja erityisesti miepä-työhön hakeutuville. Hän kehuu työporukkaansa ja työn mahdollistamaa vapautta suunnitella työarkea.

”Siun sotessa on ihanan joustava meininki, ja saan suunnitella työpäivät itselleni sopiviksi. Etätyö on mahdollista ja voin päättää paljon itse, miten viikkoni rakennan,” Sinkkonen kertoo.

Mahdollisuus kehittyä lisää

Jenni Sinkkonen löytää nykyisestä työstään jatkuvasti myös uuden oppimista ja kehittymisen mahdollisuuksia. Hän on päässyt osallistumaan laajasti erilaisiin koulutuksiin.

”Koulutusten kautta saa tosi paljon lisää tietoa ja ymmärrystä eri ilmiöistä mielenterveys- ja päihdetyössä, ja olen oppinut enemmän kuin koskaan sairaanhoitajakoulutuksen aikana. On ihanaa, että työnantaja tukee koulutuksiin osallistumista.”

Sinkkosen mukaan mielenterveys- ja päihdetyössä menestyäkseen tärkeimpiä ominaisuuksia ovat empaattisuus, joustavuus ja kärsivällisyys. Hän kuvailee työtään usein myös ’salapoliisin työksi’, sillä asiakkaiden auttaminen edellyttää monien asioiden selvittämistä ja ymmärtämistä.

”Monesti tuntuu, että pitää todella kaivella ja etsiä, mikä voisi olla asiakkaalle oikea tapa auttaa. Tässä työssä tarvitaan kykyä kuunnella ja ymmärtää ihmistä kokonaisuutena,” hän tiivistää.

Kiinnostaako Liperi?

Liperin kuntaan voit tutustua oheisista linkeistä:

Liperin kunnan nettisivut

Liperin kunnan Facebook

Liperin kunnan Instagram

Liperin kunnan Yoututube

Liperin kunnan LinkedIn

Katso Pohjois-Karjalan hyvinvointialue – Siun soten avoimet työpaikat: Avoimet työpaikat

Pohjois-Karjalaan? Miksi mihinkään muualle?

Pohjois-Karjalasta löytyy duunia ja uramahdollisuuksia siinä missä muualtakin, mutta meillä päin vähintään yhtä tärkeää on se, mitä tapahtuu vuorokauden muina aikoina. Ja meillähän aikaa riittää, kun kaikki on lähellä ja elämän voi omistaa muiden unelmien sijaan omilleen.

Pohjois-Karjala on niille, jotka haluavat riisua turhantärkeyden minimiin ja joiden seurassa saa olla outo tai liian tuttavallinen luvan kanssa. Vaihda siis verkkarit jalkaan tai sinistä kajalia silmiin, jos siltä sattuu tuntumaan. Puhu niin kuin ajattelet ja elä sellaista elämää, joka on sinulle tarkoitettu. Lue lisää ja tule yhdeksi meistä!