Ilomantsissa lääkärin työssä on syvyyttä

Terveyskeskuslääkäri Heini Hölsä on viihtynyt töissä Ilomantsin terveysasemalla jo vuodesta 2016. Hän kertoo, että sekä työyhteisö että Pohjois-Karjalan luonto ovat tehneet vaikutuksen ja saaneet hänet pysymään.

”Alun perin minun piti tulla Ilomantsiin vain vuodeksi, mutta jokin täällä loksahti heti paikoilleen,” Hölsä kuvailee. ”Pohjois-Karjala tuntuu kodilta – niin työssä kuin vapaa-ajallakin.”

Katso Pohjois-Karjalan hyvinvointialue – Siun soten avoimet työpaikat lääkäreille! Avoimet työpaikat

Siun sote on ottanut käyttöön EVAL-sovelluksen yhdeksi rekrytointikanavaksi erityisesti erikoistumisvaiheen lääkäreille. EVAL-sovellukseen voit tutustua sekä rekisteröityä tästä linkistä: EVAL-sovellus

Pieni, tiivis yhteisö tukee ja kannustaa

Hölsä kertoo, että Ilomantsin terveysaseman työyhteisössä kaikki tuntevat toisensa, ja apua on aina saatavilla. Yhteisöllisyys ja moniammatillinen yhteistyö näkyvät arjessa erityisesti lääkäreiden ja hoitajien välillä.

”Työyhteisössä saan olla oma itseni ja näyttää tunteeni – olipa päivä sitten hyvä tai huono,” hän kuvailee. ”Tällainen ympäristö tukee aidosti ja mahdollistaa sen, että työssä voi keskittyä potilaisiin.”

“Ilomantsissakin voi kehittyä ammatillisesti”

Ilomantsin terveysasemalla on tarjolla laajat palvelut, kuten oma laboratorio, röntgen sekä vuodeosasto, mikä mahdollistaa kattavan diagnostiikan ja potilaiden hoidon mahdollisimman pitkälti omalla paikkakunnalla. Ilomantsin terveysasemalla työ on hyvin monipuolista. Hölsä arvostaa mahdollisuutta päästä hoitamaan potilaita laaja-alaisesti, ja kokee sen vahvistavan omaa osaamistaan. ”Pääosin potilaat ovat monisairaita ja iäkkäitä, mutta se tuo työhön syvyyttä ja opettaa katsomaan asioita kokonaisvaltaisesti,” Hölsä kertoo.

Hölsä mainitsee koulutusmahdollisuudet, joita Pohjois-Karjalan hyvinvointialue – Siun Sote työnantajana tarjoaa. Hänellä on mahdollisuus esimerkiksi hyödyntää TK-lääkäri 2.0 ‑mallin koulutuspäiviä.

”Aina on mahdollisuus kasvaa ammatillisesti –Ilomantsissakin. Työnantaja mahdollistaa myös erikoistumisiin liittyvät sairaalajaksot sujuvasti ilman työsuhteen katkeamista,” Hölsä kertoo tyytyväisenä.

Nuoria lääkäreitä, kandeja ja erikoistuvia lääkäreitä tuetaan kattavasti Ilomantsissa. Seniorilääkärit ovat helposti saatavilla, ja Hölsä kokee, että seniorituen antaminen on palkitsevaa myös itselleen. ”Kun nuori lääkäri oivaltaa jotain uutta, se on palkitsevaa myös minulle. Oppiminen on vastavuoroista – se tekee työstä mielekästä ja kehittää ammatillisesti.”

Pohjois-Karjalan välitön tunnelma viehättää

Hölsä suosittelee Ilomantsin terveysasemaa työpaikaksi erityisesti niille, jotka haluavat kokea aidon paikallisyhteisön tuen ja kehittyä monipuolisessa terveyskeskustyössä. ”Jos haluaa kokea tiiviin yhteisön ja työn, jossa saa olla täysin oma itsensä, Ilomantsi on oikea paikka. Tämä ympäristö tukee niin ammatillisesti kuin arjessakin.”

Pohjois-Karjalan luonto ja yhteisön välitön tunnelma ovat Hölsälle merkittäviä vetovoimatekijöitä. ”Viihdyn paljon luonnossa ja kuljen koiran kanssa metsissä. Täällä on upeita ulkoilureittejä ja yhteisöllinen tunnelma – jos ongelmia tulee, niin apua löytyy,” hän sanoo hymyillen.

Kiinnostaako Ilomantsi?

Tutustu kunnan tarjoamiin mahdollisuuksiin Ilomantsin kotisivuilta: Ilomantsin kunta

Siun soten kaikki avoimet työpaikat löydät tästä linkistä: Avoimet työpaikat