Kunnanlääkärifiilistä ilman vanhanaikaista hierarkiaa

Yleislääketieteen erikoislääkäri Taru Kuvaja on työskennellyt Nurmeksen terveysasemalla kuusi vuotta, ja työpaikka on tarjonnut hänelle monia mahdollisuuksia erikoislääkärikoulutuksen ja perhe-elämän yhdistämisessä. Kuvaja kertoo viihtyneensä Nurmeksessa hyvin.

”Tämä on myös minulle kotiseutua: täällä on arki, työ, harrastukset ja läheiset tukiverkostoineen.”

Katso Pohjois-Karjalan hyvinvointialue – Siun soten avoimet työpaikat lääkäreille! Avoimet työpaikat

Siun sote on ottanut käyttöön EVAL-sovelluksen yhdeksi rekrytointikanavaksi erityisesti erikoistumisvaiheen lääkäreille. EVAL-sovellukseen voit tutustua sekä rekisteröityä tästä linkistä: EVAL-sovellus

Kuvaja iloitsee myös nuorten lääkärikandidaattien kiinnostuksesta paikkakuntaa kohtaan.

”On mukavaa, kun näkee tuttuja kasvoja. Meillä on kesätöissä ollut Nurmeksesta lähtöisin olevia Itä-Suomen yliopistossa opiskelevia kandeja. Ja on heitä tullut ulkomailtakin asti.”

Taru Kuvaja kertoo, että vuosien varrella perehdytystä ja konsultaatiomahdollisuuksia on kehitetty paljon, ja tällä hetkellä Nurmeksessa kiinnitetään erityistä huomiota nuorten lääkärien koulutukseen ja tukemiseen. Terveysasemalla työskentelevä apulaisylilääkäri Matias Laaninen on yleislääketieteen kouluttajalääkäri ja Kuvaja on itsekin lähiohjaajakoulutuksessa. Seniorilääkäreiden jatkuva saatavilla olo auttaa kandidaatteja ja vastavalmistuneita varmistamaan, että työtehtävät sujuvat ilman paineita.

”On hienoa, että nuorille lääkäreille on nykyisin tarjolla jatkuvaa konsultaatiotukea. Meidän työkulttuuriimme kuuluu tuki ja tasa-arvoinen vuorovaikutus, ilman hierarkiaa. Toivon, että jokainen uusi tulija kokee voivansa kysyä ja oppia matalalla kynnyksellä,” Kuvaja sanoo.

Työyhteisö huomioi toisiaan

Taru Kuvaja kuvailee Nurmeksen terveysasemaa työyhteisönä, jossa kaikki tuntevat toisensa ja jossa korostuu moniammatillinen yhteistyö. Hoitajilla on erikoisosaamista, ja he tukevat lääkäreitä päivittäisessä työssä sujuvasti.

”Hoitajilla on todella tärkeä rooli. He ovat erittäin osaavia. Väittäisin jopa, että Nurmeksessa on hyvät hoitotulokset osittain myös siksi, että meillä on ollut mm. sydän- ja diabeteshoitajan vastaanotto niin pitkään,” Kuvaja kiittelee.

Hän jatkaa kiitosten jakamista erityisesti vastaanottohoitajille.

”He huomioivat, että lääkäreillä on mahdollisuus tehdä työnsä parhaalla mahdollisella tavalla. Aivan samalla tavalla lääkäritkin huomioivat muita: Mikäli varauksien puolesta on mahdollista, piipahdamme mielellämme hoitajien vastaanotolla vaikkapa katsomassa potilaan korvat tai haavan.”

Porukkaan mahtuisi lisää lääkäreitä

Kuvajan mukaan Nurmeksessa lääkärinä pääsee keskittymään potilastyöhön. Pitkät hoitosuhteet antavat mahdollisuuden seurata potilaiden tilannetta vuosien mittaan, mikä on tärkeää etenkin monisairaiden potilaiden kohdalla.

”Parasta työssäni on potilaiden kohtaaminen. Monet potilaat ovat tulleet tutuiksi vuosien aikana, ja täällä osataan nähdä kokonaisuus. On mukava huomata, että potilaat ovat tyytyväisiä ja kokevat saavansa apua. Täällä on totuttu hoitamaan asioita itse ja ottamaan potilas huomioon kokonaisvaltaisesti. Vaikka välillä on kiire, työyhteisössä kaikkia tuetaan niin, että pystymme keskittymään potilaaseen,” Kuvaja kuvailee.

Kiireestä huolimatta Taru Kuvaja toteaa ehtivänsä välillä istahtamaan työpaikan kahvihuoneeseen ja juttelemaan muustakin kuin työasioista.

”Nurmeksen terveysasemalla on töissä monenlaisia ja monen ikäisiä ihmisiä, joiden kanssa löytyy yhteisiä puheenaiheita. Meitä kolme-nelikymppisiä ’junnu’lääkäreitä on Nurmeksessa neljä, kokeneempia niin ikään neljä ja joukkoon mahtuisi lisää. Meillä on myös avautumassa osastonlääkärin paikka kuntoutusosastolle,” vinkkaa Kuvaja.

Hänen mukaansa Nurmes sopii erityisesti niille lääkäreille, jotka arvostavat pitkäaikaisia hoitosuhteita ja paikan omaa rauhaa.

”Jos haluaa kokea vielä hitusen vanhan ajan kunnanlääkärin työn tuntua kuitenkin ilman vanhanaikaista hierarkiaa ja nähdä pitkäjänteisiä hoitosuhteita, tänne kannattaa tulla. Meillä on vahva työyhteisö, ja tukea löytyy joka tilanteeseen.”

Arjen toimivuus toteutuu Nurmeksessa

Kuvajan mukaan Nurmeksen viehätysvoima piilee kompaktissa koossa ja paikallisessa yhteisössä. Hän arvostaa alueen helppoutta ja arjen toimivuutta, jotka tekevät paikasta houkuttelevan myös muualta muuttaville. ”Täällä kaikki on lähellä, ja asiat hoituvat helposti. On mukavaa tuntea paikalliset toimijat ja kokea, että jokainen meistä on osa yhteisöä. Ajan säästö arjessa ja yhteisöllisyys ovat asioita, joita täällä todella arvostaa,” Kuvaja sanoo.

Kiinnostaako Nurmes?

Siun soten kaikki avoimet työpaikat löydät tästä linkistä: Avoimet työpaikat

Tietoa Nurmeksesta löydät esimerkiksi seuraavista linkeistä:

Nurmeksen kaupungin nettisivut

Nurmeksen kaupungin Instagram

Nurmeksen kaupungin Facebook