Eläimet potilaina ja omistajat asiakkaina

Jonna Kuronen on tehnyt pitkän uran Lieksassa kaupungineläinlääkärinä. Vuosien mittaan paikkakuntalaiset eläintenomistajat ovat tulleet tutuiksi ja asiakassuhteet ovat pitkiä.

“Ihmiset ovat asiakkaita, ja eläimet ovat potilaita,” Jonna kiteyttää työtään.

”On mukavaa, kun voi jutella asiakkaiden kanssa muustakin kuin eläimistä “, jatkaa Jonnan työpari klinikkaeläintenhoitaja Sari Koistinen.

”Lieksassa parhaimmat työ- ja harrastusmahdollisuudet”

Jonnalla ei ollut mitään kytköksiä Lieksaan tai Pohjois-Karjalaan ennen kandikesäänsä 2000-luvun alussa. Ensimmäiset työvuodet hän kertoo kiertäneensä ympäri Suomea Satakunnasta Kuusamoon asti.

”Lieksassa oli mielestäni parhaimmat työ- ja harrastusmahdollisuudet. Kun mieskin viihtyi täällä, aloimme rakentaa kotia Ruunaalle jo vuonna 2007. Harrastimme silloin molemmat aktiivisesti koskimelontaa eli paikka oli meille täydellinen. Työ Lieksassa on monipuolista, ja alueen palvelujen säilyttäminen on tärkeää. Viihdyn lieksalaisena”, Jonna kertoo.

Nykyisessä työssään Jonna Kuronen on ollut jo 13 vuotta. Klinikkaeläintenhoitaja Sari Koistinen puolestaan aloitti työt Jonnan aisaparina vuosi sitten, ensin lyhyellä sijaisuudella, mutta jäi tehtävään pidemmäksi aikaa.

Klinikkaeläintenhoitaja Sari Koistinen kertoo eläneensä varhaislapsuutensa Korsossa, mutta sen jälkeen Lieksa on ollut kotiosoitteena. Sarilla on pitkä kokemus eläinten parissa työskentelystä ja eläinten kouluttamista sekä sivutoimisesta yrittäjyydestä.

”En ollut aikaisemmin ollut kunnallisella eläinlääkärillä töissä. Pidän erityisesti työni vaihtelevuudesta. Aamulla ei voi ikinä tietää mitä päivän aikana tapahtuu. Lisäksi Jonnan kanssa on hyvä tehdä töitä. On tärkeää, että on mukava työpari.”

Sari osallistuu moniin käytännön tehtäviin eläinlääkärin vastaanotolla.

“Teen eläinten labranäytteiden valmistelua, avustan leikkauksissa, hoidan ajanvarausta ja puhelinneuvontaa.”

Yhteistyö eläinlääkärin ja klinikkaeläintenhoitajan välillä on tiivistä, ja molemmat korostavat toistensa työn merkitystä.

“En pärjäisi ilman Saria”, Jonna toteaa hymyillen.

Panostusta viihtyvyyteen ja jaksamiseen

Viime vuosina Ylä-Karjalassa kaikki eläinlääkäreiden virat eivät ole olleet täytettyinä, mikä on aiheuttanut työkuormaa. Jonna Kuronen ei koe sitä kuitenkaan mahdottomaksi ja ratkaisuja tilanteen helpottamiseksi on tehty.

”Olemme pyrkineet vakinaistamaan klinikkaeläintenhoitajia, sillä heidän työpanoksellaan on suuri merkitys myös eläinlääkärin viihtyvyyteen ja jaksamiseen. Kun hoitaja esimerkiksi hoitaa puhelimessa ajanvarauksia, eläinlääkäri voi käyttää senkin ajan potilaan eli eläimen kanssa.”

Hiljattain rekrytoinnissa on tullut onnistumisia, ja alueella aiemmin työskennelleitä eläinlääkäreitä on saatu palaamaan takaisin.

”Viime kesänä meillä oli hyvin eläinlääkäreitä myös lomien ajalle. Lisäksi harjoittelussa olleita opiskelijoita on tulossa meille töihin, mikä kertoo siitä, että meillä on tarjota hyvä työympäristö. Meillä ei tuoretta eläinlääkäriä tai kandia jätetä yksin, vaan tukea on saatavilla ja perehdytämme hyvin tehtäviin”, Jonna sanoo tyytyväisenä.

Vaikka välimatkat ovat pitkiä Ylä-Karjalassa, ei eläinlääkärin tarvitse toimia yksin.

”Päivystysalueemme työntekijöineen muodostaa oman pienen työyhteisön. Meillä on hyvä yhteisöllisyys. Aina voi soittaa kollegalle ja saada apua.”

Kissoja, koiria, lypsylehmiä, undulaatti ja pässi

Lieksassa eläinlääkärin ja klinikkaeläintenhoitajan työpäivät voivat olla hyvin vaihtelevia. Kaupungineläinlääkäri hoitaa niin pieneläimiä kuin tuotantoeläimiäkin.

“Meillä käy paljon kissoja ja koiria, mutta myös kaneja, marsuja ja esimerkiksi viime viikolla undulaatti. Yhtenä päivänä täällä kävi pässi ja laamojakin olen hoitanut paikallisella kotieläintilalla. Myös tuotantoeläimiä kuten lypsykarjaa tässä työssä Lieksassa pääsee hoitamaan, vaikka tilojen määrä onkin vähentynyt. Vaikka pidän pieneläimistä, en haluaisi hoitaa pelkästään niitä. Siksi viihdyn kaupungineläinlääkärinä”, Jonna kuvailee.

Eläinlääkärin työpäivät voivat olla hektisiä, ja päivystys kuuluu työnkuvaan.

“On tärkeää olla joustava ja valmis nopeisiin muutoksiin, mutta niistä ei kannata stressata”, Jonna sanoo.

Päivystäessä voi tulla vastaan yllättäviä tilanteita, hätätapauksia, jotka sekoittavat kiireettömiä ajanvarauksia. Niiden perumisessa asiakkaiden ymmärrys ja yhteistyö ovat arvossa.

”Lieksalaiset asiakkaat onneksi ymmärtävät, jos aikoja joudutaan siirtämään hätätapausten takia.”

Sujuvaa ja kiireetöntä arkea

Lieksa tarjoaa mielenkiintoisen työn lisäksi myös paljon vapaa-ajan mahdollisuuksia luonnon keskellä. “Meillä on kolme koiraa, ja lenkkeilemme niiden kanssa luonnossa. Talvisin tykkään hiihtää – joskus koiran kanssa, mutta välillä on mukava mennä yksinkin”, Jonna kuvailee.

Myös Sari viihtyy luonnonläheisessä ympäristössä sekä eläinten kanssa, ja korostaa, kuinka helppoa Lieksassa on ylläpitää tasapainoista arkea.

“Sujuva arki on hyvä syy muuttaa Lieksaan. Kiireettömyys on suurta plussaa. Asuminen on edullisempaa kuin etelässä, ja luonto on aina lähellä,” Sari mainitsee.

Kaiken kaikkiaan heidän mielestään Lieksassa sekä työssä että vapaa-ajalla luonto ja yhteisöllisyys ovat keskeisessä roolissa. “Täällä on hyvä olla”, molemmat toteavat.

Kiinnostaako Lieksa?

Haluatko eläinlääkäriksi Lieksaan tai muualle Pohjois-Karjalaan? Lähetä hakemuksesi tämän linkin kautta: Avoin työhakemus

Siun soten kaikki avoimet työpaikat koko Pohjois-Karjalan alueelta löydät tästä linkistä: Avoimet työpaikat

Lieksan kaupunkiin voit tutustua oheisista linkeistä:

Lieksan kaupungin nettisivut

Lieksan kaupungin Facebook

Lieksan kaupungin Instagram

Lieksan kaupungin LinkedIn

Lieksan kaupungin Youtube