”Työporukka tempaa mukaansa”

Niina Harinen on toiminut tohmajärveläisessä Marjatta-kodissa lähihoitajana jo kolme vuotta. 16-vuotias Sofia Shemeikka on puolestaan kesänuorena samassa yksikössä. Kumpikin heistä kertoo viihtyneensä hyvin, eikä syy ole pelkästään työn sisällössä, vaan erityisesti työyhteisön ilmapiirissä.

“Sattumalta juutuin tänne,” Niina naurahtaa, kertoessaan, kuinka hänen tiensä Marjatta-kotiin alkoi opiskelujen myötä. “Tein täällä viimeisen harjoitteluni, ja valmistuttuani jäin sitten töihin. Työporukka tempasi minut mukaansa.”

Sofian kesätyökokemukset Marjatta-kodissa ovat olleet positiivisia, ja hän olisi halunnut jatkaa työsuhdetta pidempään: “Tällä kertaa työsuhteeni kestää vain muutaman viikon. Täällä on ollut mukavaa, ja työt ovat monipuolisia,” Sofia kertoo.

Monipuolinen työnkuva

Marjatta-koti tarjoaa ikääntyneille sekä pitkäaikaisia asumispalveluja että lyhytaikaishoitoa. Marjatta-kodissa kesätyöntekijälle tarjoutuu mahdollisuus tutustua monenlaisiin tehtäviin. “Olen saanut olla mukana jopa verikokeiden ottamisessa ja haavanhoidossa,” Sofia selittää. “Se on ollut todella mielenkiintoista, vaikka en alun perin ajatellutkaan olevani kiinnostunut lääketieteellisistä tehtävistä.”

Niina taas kuvailee perushoidon arkea Marjatta-kodissa monipuoliseksi. “Päivittäisiin tehtäviin kuuluu perushoitoa: avustamista peseytymisessä, syöttämistä ja asiakkaiden kanssa ulkoilua,” Niina kertoo. “Tämä on heidän kotinsa, ja me pyrimme tekemään heidän arjestaan mahdollisimman mielekästä. Kesällä pääsemme usein ulkoilemaan asukkaiden kanssa, ja se tuo kaikille iloa.”

Työyhteisö on avain viihtymiseen

Sekä Niina että Sofia korostavat, kuinka tärkeää on, että työyhteisössä vallitsee hyvä henki. “Työkaverit ovat Marjatta-kodissa rentoja ja ymmärtäväisiä. Täällä ei tuomita tai arvostella, vaan kaikki saavat olla juuri sellaisia kuin ovat,” Niina kiittelee. “Jos omassa elämässä tapahtuu vaikka jotain vaikeaa, se ymmärretään eikä asiasta tehdä numeroa.”

Sofia puolestaan kertoo, että hänet on otettu kesänuorena lämpimästi vastaan heti ensimmäisestä päivästä lähtien: “Heti ensimmäisenä päivänä sain kattavan perehdytyksen. Työntekijät ovat todella rentoja, ystävällisiä, kannustavia ja huomioivat minut hyvin, eikä minua ole sysätty mihinkään yksinkertaisiin tehtäviin, vaan olen saanut osallistua kaikkeen mahdolliseen.”

Niina kiittelee myös Sofian panosta: “Sofia on ollut todella hyvä työkaveri. Hän on idearikas ja asukkaiden kanssa loistava. On ollut mukavaa, kun hän on tullut joukkoon mukaan.”

Kesätyöstä hyviä kokemuksia

Sofia on saanut arvokkaita kokemuksia kesätyön kautta. “Olen oppinut paljon uutta sekä itsestäni että hoitotyöstä. Olen päässyt seuraamaan oikeita hoitotehtäviä, kuten haavahoitoa, mikä on ollut erityisen mieleenpainuvaa. Suunnitelmissani on mennä lukion jälkeen lääkikseen,” Sofia kertoo innostuneena.

Hän suosittelee hoitoalan kesätöitä lämpimästi myös muille nuorille: “Jos ihmisläheinen työ kiinnostaa, tämä on todella palkitsevaa työtä. Oppii uutta ja saa paljon elämänkokemusta, jota ei koulun penkiltä voi oppia.”

Kun Niinalta kysytään, miksi Marjatta-kotiin kannattaa hakea töihin, vastaus tulee nopeasti: “Työporukka. Täällä on ihana henki, ja joka päivä on erilainen. Asiakkaat ovat erilaisia, ja he tuovat työhön merkitystä. Marjatta-kodissa saa olla osa kodinomaista yhteisöä. Täällä on mukavaa olla töissä.”

Sofian mielestä parasta on, kun kesätöissä voi yhdistää asukkaiden ilahduttamisen arkeen: “Pienillä asioilla voi tehdä paljon. Ulkoilut tai ihan vain jutteluhetket tuovat asukkaille iloa, ja on hienoa olla osa heidän arkeaan.”

Kiinnostaako Tohmajärvi?

Tutustu Tohmajärven kuntaan:

Tohmajärven kunnan nettisivut

Tohmajärven kunnan Facebook

Tohmajärven kunnan Instagram

Tohmajärven kunnan Youtube

Katso Pohjois-Karjalan hyvinvointialue – Siun soten avoimet työpaikat: Avoimet työpaikat

Pohjois-Karjalaan? Miksi mihinkään muualle?

Pohjois-Karjalasta löytyy duunia ja uramahdollisuuksia siinä missä muualtakin, mutta meillä päin vähintään yhtä tärkeää on se, mitä tapahtuu vuorokauden muina aikoina. Ja meillähän aikaa riittää, kun kaikki on lähellä ja elämän voi omistaa muiden unelmien sijaan omilleen.

Pohjois-Karjala on niille, jotka haluavat riisua turhantärkeyden minimiin ja joiden seurassa saa olla outo tai liian tuttavallinen luvan kanssa. Vaihda siis verkkarit jalkaan tai sinistä kajalia silmiin, jos siltä sattuu tuntumaan. Puhu niin kuin ajattelet ja elä sellaista elämää, joka on sinulle tarkoitettu. Lue lisää ja tule yhdeksi meistä!