”Onneksi pääsin Paikkikseen töihin”

Lähihoitaja, ohjaaja Eveliina Pykäläinen ja sairaanhoitaja Kirsi Tanskanen ovat töissä lastensuojeluyksikkö Paikkiksessa Kontiolahden Paiholassa. Moniammatillisessa yksikössä työskentelee sosiaaliohjaajia, sairaanhoitajia, ohjaajia ja palveluvastaavia. Henkilöstöä on yhteensä 33.

“Paikkis on todella moniammatillinen työyhteisö ja se on rikkaus. Tänä kesänä meillä on ollut kesätöissä myös psykologiopiskelija, luokanopettaja- ja erityisluokanopettajaopiskelija. Paikkikseen voi tulla töihin hyvin monenlaisella ammatillisella taustalla. Töihin tuloa ei tarvitse jännittää. Me neuvomme ja ohjaamme uusia työntekijöitä. Jos oma koulutus tai kiinnostus liippaa jotenkin lastensuojeluyksikön toimintaa, niin kannattaa rohkeasti hakea mukaan”, toteaa sairaanhoitaja Kirsi Tanskanen.

Nuoren kiukuttelu kertoo luottamuksesta

Lastensuojeluyksikkö Paikkiksessa on kolme seitsemänpaikkaista lastensuojelun sijaishuollon osastoa 13–17 ‑vuotiaille nuorille. Kaksi asuinyksikköä tarjoaa pitkäaikaista sijaishuoltoa ja yksi vastaa alueen kiireellisen sijoituksen tarpeessa olevien nuorten vastaanottamisesta.

Työ Paikkiksessa on monipuolista ja keskittyy nuorten asioiden hoitamiseen eri tahojen kanssa. Samalla nuoria ohjataan huolehtimaan omista asioitaan tukena ollen.

Paikkis on joidenkin nuorten pysyvä koti. Arki pyörii tavallisten asioiden äärellä kuten koulu, kaverit ja harrastukset.

“Ei ole nuorten vika, että he ovat tänne ’joutuneet’. Työssäni palkitsee se, että nuoreen saa luotua luottamuksen. Kyllähän nuoret meille joskus kiukuttelevatkin, mutta se kertoo luottamuksesta”, Tanskanen mainitsee.

Idyllinen sijainti antaa mahdollisuuksia

Sairaanhoitajana Kirsi Tanskanen vastaa myös nuorten lääkehoidon toteuttamisesta.

“Sairaanhoitajan työ Paikkiksessa on erilaista kuin esimerkiksi kiiretahtinen työ keskussairaalassa. Olen tehnyt aikaisemmin 20 vuotta akuuttisairaanhoitajan työtä. Paikkiksessa työskentely on minulle tervetullutta vaihtelua. Viihdyn täällä. Työni rikkaus Paikkiksessa on moniammatillisuus, vaihtelevuus ja se, että jaksan työpäivän jälkeen muutakin kuin vain levätä”, Tanskanen kuvailee.

“Kun tulee töihin, niin ei tiedä, millainen päivä tulee olemaan. Se on rikkaus. Ja se, että itse voi säädellä työtehtäviä”, jatkaa ohjaaja Eveliina Pykäläinen.

Pykäläinen on aikaisemmin työskennellyt muun muassa vastaanottokodissa. Paikkiseen hän päätyi harjoittelun ja määräaikaisen työn kautta.

“En kyllä edes uskonut pääseväni Paikkikseen töihin. Onneksi pääsin. Täällä on ihan parhaat työkaverit ja huumorintajua. Mikä parhainta, työ nuorten kanssa on ihan minun juttuni”, Pykäläinen toteaa.

Hän kehuu myös Paikkiksen sijaintia Kontiolahdella idyllisessä Paiholassa Pielisjoen rannalla. Miljöö Paiholassa onkin ideaali, koska siellä on paljon aktiviteettimahdollisuuksia mitä nuorten kanssa lähteä tekemään.

“Kesäisin voi käydä uimassa ja läheisessä kakkukahvilassa sekä pelata vaikka frisbeegolfia. Nuorten kanssa on rajattomat mahdollisuudet. Täällä on tekemistä, mutta samalla rauhallisuutta. Sama rauha on meillä töissä, koska ei ole sellaista kiireen tuntua”, Eveliina Pykäläinen sanoo.

“Minusta tänne on kiva tulla töihin. On mukavat työkaverit ja asiakkaiden kanssa on kiva hoitaa heidän asioitaan ja keskustella. Täällä myös pystyy oppimaan aina uutta”, Tanskanen jatkaa.

Joensuussa ja Kontiolahdella on hyvä asua

Eveliina Pykäläinen asuu Joensuussa ja Kirsi Tanskanen Kontiolahdella. Molemmilla on omien sanojensa mukaan sopiva työmatka Kontiolahden Paiholassa sijaitsevaan Paikkikseen.

“Joensuu on sopivan iso ja pieni kaupunki, jossa ihmiset ovat puheliaita, leppoisia ja helposti lähestyttäviä. Joensuussa on paljon tapahtumia ja kulttuuria sekä pohjoiskarjalaista iloisuutta ja rempseyttä”, Eveliina kuvailee.

“Kontiolahtelaisetkin ovat juuri tuollaisia Eveliinan kuvailemia ulospäinsuuntautuneita ja ihan tuntemattomankin ihmisen kanssa voi täällä jutella. Mielestäni Kontiolahti on viihtyisä kunta ja täällä asutaan väljästi – sekä asunnot että tontit ovat isoja. Kunnassa on palveluita ja paljon ulkoilumahdollisuuksia. Täällä pääsee helposti luontoon. Muista kunnista poiketen Kontiolahdella on aika paljon pieniä kyläkouluja”, mainitsee Tanskanen.

Katso Pohjois-Karjalan hyvinvointialue – Siun soten avoimet työpaikat: Avoimet työpaikat

Pohjois-Karjalaan? Miksi mihinkään muualle?

Pohjois-Karjalasta löytyy duunia ja uramahdollisuuksia siinä missä muualtakin, mutta meillä päin vähintään yhtä tärkeää on se, mitä tapahtuu vuorokauden muina aikoina. Ja meillähän aikaa riittää, kun kaikki on lähellä ja elämän voi omistaa muiden unelmien sijaan omilleen.

Pohjois-Karjala on niille, jotka haluavat riisua turhantärkeyden minimiin ja joiden seurassa saa olla outo tai liian tuttavallinen luvan kanssa. Vaihda siis verkkarit jalkaan tai sinistä kajalia silmiin, jos siltä sattuu tuntumaan. Puhu niin kuin ajattelet ja elä sellaista elämää, joka on sinulle tarkoitettu. Lue lisää ja tule yhdeksi meistä!