Kesätöissä teoriasta käytäntöön

Sairaanhoitajaopiskelija Daria Smirnova sai kesätyöpaikan Kiteen kuntoutussairaalasta jo opintoihin liittyvän harjoittelujakson aikana. Hän kertoo päässeensä kesän ajan työskentelemään monipuolisessa ja kannustavassa ympäristössä.

“Minut otettiin täällä tosi hyvin vastaan. Täällä on ihanan lämminhenkinen työilmapiiri, jossa kynnys kysyä neuvoa on todella matala. Työkavereilta saa aina apua, ja täällä kaikki työskentelevät tasa-arvoisina, oli sitten kokeneempi tai harjoittelija,” hän kuvailee.

“Työpaikkana tämä on erittäin joustava ja samalla arvostava – täällä tuntee olevansa tärkeä osa tiimiä,” toteaa sairaanhoitaja Tiina Riikonen, joka on työskennellyt jo kolme vuotta Kiteen kuntoutussairaalassa.

Darian työtehtävät Kiteen kuntoutussairaalassa ovat olleet monipuolisia ja antaneet mahdollisuuden oppia käytännössä, mitä sairaanhoitajan työ arjessa vaatii. Kiteen kuntoutussairaala hoitaa monenlaisia akuutteja ja pitkäaikaisempia potilaita, joten päivät ovat vaihtelevia. “Olen päässyt tekemään paljon sellaista, mitä olen opiskellut teoriassa – esimerkiksi haavahoitoa ja akuuttihoitoa. Täällä saan vahvistaa taitoja, joita tarvitsen tulevaisuuden työelämässä,” Daria kertoo.

Daria kehuu työpaikkansa yhteisöllisyyttä: “Täällä voi kysyä mitä tahansa ilman pelkoa siitä, että kysymys olisi turha. Kokeneemmat hoitajat ja lääkärit ovat aina valmiita ohjaamaan ja neuvomaan, ja se auttaa minua kehittymään ammatillisesti.”

Tiimityö toimii Kiteen kuntoutussairaalassa saumattomasti. “Meillä on moniammatillinen tiimi, johon kuuluu sairaanhoitajien lisäksi lääkäreitä, lähihoitajia, fysioterapeutteja ja kotiutushoitaja, joka vastaa potilaiden kotiuttamisesta. Se helpottaa hoitajien työtä, kun voimme keskittyä varsinaiseen hoitotyöhön,” mainitsee Tiina Riikonen.

Sekä Tiina että Daria kuvailevat Kiteen kuntoutussairaalaa paikaksi, jossa hierarkiat eivät tule esteeksi ja jossa kaikki työntekijät saavat olla oma itsensä. “Työkavereissa parasta on huumori ja luottamus, joka on tärkeää hoitoalalla. Meillä on todella hyvä yhteishenki ja työkavereiden tuki, joka antaa varmuutta ja iloa arkeen,” kuvailee Tiina.

Kiteellä on töitä sotealalla

Työntekijöitä tarvitaan Kiteellä erityisesti sosiaali- ja terveyspalveluihin, ja sotealan suurimpana työllistäjänä Pohjois-Karjalan hyvinvointialue – Siun sote on panostanut henkilöstön hyvinvointiin. “Meillä on käytössä e‑passi ja muita hyvinvointietuja, joilla työntekijät voivat harrastaa ja rentoutua vaikkapa hieronnassa,” Tiina kertoo.

Kiteen kuntoutussairaala antaa sotealan ammattilaisille ja opiskelijoille mahdollisuuden monipuolisiin työtehtäviin. Daria on tyytyväinen kokemukseensa Kiteen kuntoutussairaalassa ja harkitsee palaavansa alueelle valmistuttuaan. “Olen saanut paljon oppia ja varmuutta työskentelystä täällä. Täällä pääsee tekemään todella monipuolisesti asioita ja näkemään, miten potilaat toipuvat ja heidän vointinsa paranee. Se on todella palkitsevaa,” hän summaa.

Kiteen kuntoutussairaalassa ollaan valmiita ottamaan uusia opiskelijoita ja ammattilaisia vastaan. “Kitee on ehdottomasti paikka, jossa pääsee kehittämään ammattitaitoaan ja saa työskennellä kannustavassa ilmapiirissä. Tämä kesä on antanut minulle paljon,” Daria sanoo hymyillen.

Ystävällisiä ihmisiä

Joensuussa opiskeleva Daria asui kesän sukulaistensa luona Kiteellä. Hän kuvailee Kiteetä rauhalliseksi ja turvalliseksi ympäristöksi, jossa lähes kaikki tuntevat toisensa. “Pidän Kiteestä, koska täällä on luonto lähellä, ja ihmiset ovat ystävällisiä ja vastaanottavaisia. Kitee on kompakti – täällä on kaikki tarpeellinen,” hän kertoo.

Kiteen ja Pohjois-Karjalan etuna Daria ja Tiina näkevät alueen luonnon ja yhteisöllisyyden. “Pohjois-Karjalassa luonto on puhdas ja ihmiset helposti lähestyttäviä sekä auttavaisia,” Daria toteaa.

Kiinnostaako Kitee?

Siun soten kaikki avoimet työpaikat löydät tästä linkistä: Avoimet työpaikat

Kiteen kaupunkiin voit tutustua esimerkiksi oheisista linkeistä:

nettisivut

Facebook

Instagram

Youtube