“Olen tykästynyt Pohjois-Karjalaan”

Sosiaalityö voi olla haastavaa, mutta samalla myös palkitsevaa. Sen tietää hyvin Kirsi Kumpulainen, joka on työskennellyt sosiaalityöntekijänä eri puolilla Suomea ja viimeisimpänä Pohjois-Karjalassa.

“Tällä hetkellä työskentelen Nurmeksessa lapsiperhepalveluissa ja teen osan työstäni etänä. Viikossa olen kolme päivää paikan päällä ja kaksi etänä. Työni on monipuolista ja sisältää paljon parityöskentelyä muiden ammattilaisten kanssa, kuten sosiaaliohjaajien ja kotipalvelun kanssa”, Kirsi kertoo.

Etätyöt mahdollistavat sen, että Kirsi asuu Pohjois-Pohjanmaalla, vaikka työskenteleekin Nurmeksessa. “Olen tykästynyt Pohjois-Karjalaan, vaikka minulle ei ole mitään sidoksia maakuntaan. Pohjois-Pohjanmaahan verrattuna Pohjois-Karjalassa ihmiset ovat niin erilaisia. Täällä asiakkaat ovat pääsääntöisesti yhteistyöhaluisia, ja ihmisillä on välitön ja positiivinen asenne. Täällä on mukava työskennellä. Pohjois-Karjala on ottanut minut hyvin vastaan. Toivottavasti saamme lisää uusia sosiaalityöntekijöitä, jotka haluavat tulla osaksi tätä työyhteisöä.”

Ennen Nurmesta Kirsi työskenteli Liperissä lastensuojelussa. ”Viihdyin myös Liperissä loistavasti. Minut otettiin hyvin vastaan ja autettiin alkuun. Harkitsen paluuta lastensuojeluun. Lastensuojelussa on se viehätys, että sinulla on maksimissaan 30 asiakasta. Lapsiperheiden palvelussa vastaavaa rajaa ei ole.”

Moniammatillinen työyhteisö tukena

Nurmeksessa Kirsin työyhteisö muodostuu laajasta joukosta sotealan ammattilaisia: lastensuojelu, kotipalvelu, neuvola, kouluterveydenhuolto, koulupsykologi- ja kuraattori, sosiaaliohjaaja… “Meillä on yhteisiä viikoittaisia tapaamisia koko pohjoisen alueen perhepalveluiden tiimien kanssa, joissa voimme käydä asioita läpi yhdessä. Se on tärkeää niin uusille kuin kokeneillekin työntekijöille, kun tieto liikkuu paremmin, löydämme uusia ratkaisuja ja asiakas saa parasta mahdollista palvelua. Isot palaverit olivat minulle aluksi hämmentäviä, koska muualla ei ole ollut vastaavaa, mutta olen kokenut toimintatavan todella hyväksi.”

Työyhteisön tuki on Kirsille suuri voimavara. “Työntekijöiden kesken on hyvä yhteishenki, ja yhteistyö on mutkatonta. Kun kysyn, kuka voi lähteä asiakaskäynnille mukaan, aina löytyy joku. Toki teemme myös paljon itsenäisesti töitä. Etäpäiviä hyödynnän muun muassa puheluihin, Teams-palavereihin ja kirjauksien tekemiseen, läsnäpäivinä minulla on asiakastapaamisia ja kotikäyntejä.”

Sosiaalityön haasteet ja palkitsevuus

Sosiaalityö on vaativaa ja henkisesti kuormittavaa. “Joskus on päiviä, jolloin tuntuu, ettei mikään muutu. Perheiden kanssa työskentely vaatii pitkäjänteisyyttä, eikä kaikissa tilanteissa voida jatkaa tukitoimia loputtomiin, jos muutosta ei tapahdu. Myös perheillä on vastuu asioiden etenemisessä. Toisaalta pienet edistysaskeleet tuovat merkitystä työhön.”

Vaikka työ voi olla raskasta, Kirsille se tuo myös iloa. “Jos lapsi, jonka tapaan, on iloinen ja sanoo minulle heipat, se voi olla se päivän paras hetki. Kun näkee, että perheet saavat tarvitsemaansa apua ja tuki kantaa, se tuo merkityksen työhön. Sosiaalityö on ihmisläheistä ja antoisaa, vaikka haasteitakin riittää.”

Onnistumisia tapahtuu, vaikkakin ne voivat olla pieniä. On kuitenkin muistettava, että pienetkin asiat voivat olla asiakkaalle ja hänen perheelleen suuria. “Jos koulussa haasteita kohdannut nuori pääsee opiskelemaan tai perhe saa tarvitsemansa tuen, se on jo voitto. Joskus onnistuminen on niinkin yksinkertainen asia kuin se, että perhe saa minulta apua hakemuksen tekemiseen ja siten taloudellista tukea, jonka hakemiseen heillä ei olisi itsellä ollut voimavaroja.”

Kiinnostaako Nurmes?

Siun soten kaikki avoimet työpaikat löydät tästä linkistä: Avoimet työpaikat

Tietoa Nurmeksesta löydät esimerkiksi seuraavista linkeistä:

Nurmeksen kaupungin nettisivut
Nurmeksen kaupungin Instagram
Nurmeksen kaupungin Facebook