”Nautin kotihoidon vaihtelevasta työstä”

Kotihoidon palveluvastaavana Juuassa toimiva Riikka Pehkonen kertoo työstään, joka on vuosien varrella muovautunut monipuoliseksi ja palkitsevaksi. Pehkonen kuvaa työnsä sisältöä ja merkitystä sekä kertoo, mikä on saanut hänet pysymään kotikunnassaan.

Pehkonen aloitti kotihoidon tehtävissä vuonna 2018 ja on sittemmin edennyt palveluvastaavan virkaan. Hän kertoo työnkuvansa olevan monipuolinen ja vaihteleva, sillä työpäivät koostuvat kenttätyön lisäksi myös hallinnollisista tehtävistä.

“Minä olen ihan tuolla kenttätyössä ja sitten myös palvelun esihenkilön sijaisena silloin kun tarvitaan. Olen kotihoidon turvapalveluissa mukana aktiivisesti ja oikeastaan ihan kaikessa,” Pehkonen kuvailee työtään hymyillen.

Kiinnostaako sinua työ kotihoidossa? Ikääntyneiden palveluissa erityisesti kotihoidon parissa meillä on tarjolla runsaasti yli kuuden viikon kesätöitä ympäri maakuntaa sotealaa opiskeleville ja valmiille ammattilaisille! Linkki kesätyöhakuumme on tässä: Kesätyöt 2025

Uutta teknologiaa ja hoitotyön muutoksia

Kotihoito on muuttunut vuosien varrella, ja Pehkonen huomaa, että erityisesti teknologia on tuonut uusia työkaluja kotihoidon arkeen. Hoitotyön monipuolistuminen on tuonut mukanaan myös erityistaitoja vaativia tehtäviä.

“Teknologiaa on tullut paljon, ja se on ehkä suurin muutos. Nyt meidän työhömme kuuluu saattohoitoa, katetreja ja haavahoitoja, jopa haavaimulaitteita,” hän kuvaa työn kehitystä.

Lämmintä yhteishenkeä ja huumoria

Työyhteisön henki on Pehkoselle tärkeä voimavara, ja hän kuvailee Juuan kotihoidon tiimiä sydämelliseksi ja avoimeksi. Huumorilla on Pehkosen mukaan tärkeä rooli arjen haasteiden keskellä.

“Meillä on sydämellinen yhteys ja hyvä porukka. Uudet työntekijät otetaan aina hyvin vastaan, ja täällä autetaan toinen toistaan,” Pehkonen kertoo ja lisää nauraen: “Huumori on meillä kantava voima – asiakkaillakin on mahtava huumorintaju!”

Kuvassa Riikka Pehkosen kanssa Juuan kotihoidosta Evelin Olesk ja Outi Mäkkeli.

Kotihoito tuo työntekijän asiakkaan kotiin

Pehkonen kertoo, että kotihoidossa ollaan aina asiakkaan kodissa ja se vaatii työntekijältä herkkyyttä ja kykyä ymmärtää toisen henkilökohtaisia rajoja. Tämä tekee kotihoidosta vaativaa, mutta samalla palkitsevaa työtä.

“Onhan siinä omat haasteensa mennä ihmisen kotiin tekemään hoitotyötä, mutta yleisesti ottaen asiakkaat ovat kiitollisia avusta. Ja sitten on niitä hetkiä, kun joku pieni onnistuminen työssä ja asiakkaan kanssa saa jaksamaan pitkään,” hän toteaa hymyillen.

Kotihoito on Pehkosen mukaan hyvä vaihtoehto niille sotealan ammattilaisille, jotka haluavat monipuolisen työn ja mahdollisuuden ammatilliseen kehittymiseen.

“Kannattaa ehdottomasti harkita kotihoitoa työvaihtoehtona. Se on itsenäistä työtä, mutta aina on kuitenkin kollegan tuki saatavilla,” hän kiteyttää.

Juuka tarjoaa pysyvyyttä ja luonnon rauhaa

Pehkonen on asunut koko ikänsä Juuassa, ja hän arvostaa erityisesti alueen kaunista luontoa ja sen tuomaa rauhaa. Luonto tarjoaa mahdollisuuden irtautua arjesta ja virkistäytyä työpäivän jälkeen. Hän harrastaa pyöräilyä ja uintia ja kertoo luonnon olevan tärkeä osa arkea.

“Minulle Juuka on luontoa ja hiljentymistä – pääsee helposti rauhoittumaan. Luonto on jokaisena päivänä erilainen. Sen ihasteleminen on minulle tärkeää,” Pehkonen kuvailee.

Pehkonen kehottaa myös muita tutustumaan Juukaan ja sen tarjoamiin mahdollisuuksiin niin asua kuin tehdä töitä. Hänen mukaansa elämä Juuassa on sopivan rauhallista ja palvelut ovat silti lähellä. Luonto ja yhteisöllisyys antavat voimaa niin työssä kuin vapaa-ajallakin.

Kiinnostaako Juuka?

Ja mikäli Juuan kunnan meininki kiinnostaa, niin ota seurantaan Instagram-tili tästä linkistä: @juuankunta sekä kunnan nettisivut tästä linkistä: Juuan kunta. Kunnan sivuilta löydät esimerkiksi myynnissä olevat tontit!

Katso Pohjois-Karjalan hyvinvointialue – Siun soten kaikki avoimet työpaikat! Avoimet työpaikat

Avoimet työpaikkamme Juuasta löydät tästä linkistä: Juuka, Siun sote