”Oli heti itsestään selvää, että tänne minä jään”

Kaisa Roiha on Pohjois-Karjalan hyvinvointialue – Siun soten sairaalatoimintojen ylilääkäri psykiatrian klinikkaryhmässä ja vastaa suljettujen osastojen toiminnasta.

”Työni on potilastyötä, jonkin verran hallinnollista työtä ja lisäksi teen nuorempien kollegojen ohjaamista, kandiopetusta sekä tiimien vetämistä. Tällä hetkellä teen lisäksi vielä oikeuspsykiatrian opintoja eli mielentilatutkimuksia Kuopiossa Niuvanniemen sairaalassa.”

Kaisa Roiha opiskeli ja työskentelikin pitkään Kuopiossa. Vaikka Kuopiossa oli hänen unelmatyöpaikkansa, hän huomasi kaipaavansa enemmän vapautta ja itsenäisyyttä.

“Koin, etten saanut toteuttaa itseäni toivomallani tavalla. Olen itsenäinen tekijä ja haluan haasteita. Minulla oli tietyt intohimot, missä minä halusin kehittyä. Minulle tuli sellainen olo, että Kuopiossa työpaikkani laatikko oli liian ahdas, byrokraattinen ja hankala”, Roiha kertoo.

Samaan aikaan hän tutustui Siun soten väkeen, jotka kehuivat työpaikkaansa, esihenkilöitä, johtoa, Joensuuta ja psykiatrian klinikkaryhmää. Syntyi ajatus vaihtaa maisemaa ja työpaikkaa.

”Kuopiossa kohtaamistani siunsotelaisista sain miellyttävän vaikutelman ja tunteen, että minä mahdun Siun soteen sellaisena kuin olen – kaikkine puutteineni ja outouksineni. Ja nyt vuosien jälkeenkin minusta tuntuu, että tässä organisaatiossa minun ei tarvitse jännittää eikä pelätä, että olisin jotenkin liian huono.”

Hänen muuttopäätöksensä Siun soteen ja Pohjois-Karjalaan syntyi osittain viehätyksestä vanhaa Paiholan sairaalaa kohtaan, jossa hoidettiin yli 60 vuoden ajan maakunnan psykiatriset potilaat. Roiha toimi Siun sotessa lääkärinä aluksi Siilaisella ja ensimmäinen työkeikka Paiholaan oli jouluna 2014.

”Se oli jotenkin heti itsestään selvää, että tänne minä jään. Siinä oli jotain selittämätöntä kemiaa. Yksikkö oli tosi kiva ja tuli semmoinen olo, että täällä saa tehdä myös itsenäistä työtä. Pienessä organisaatiossa asioita pystyy aina sopimaan. Paihola vastasi ambitioihini.”

Vaikka Paiholan sairaala on sittemmin siirtynyt fyysisestikin osaksi Pohjois-Karjalan keskussairaalaa, Kaisa Roiha kokee sen hengen pysyneen vahvana.

”Toki kaikesta siitä Paiholan historiasta luopuminen oli haikeaa. Luopumistyötä tehtiin yhdessä potilaiden kanssa – heistä osa oli asunut siellä potilaina vuosikymmeniä. Jäin kaipaamaan myös Paiholan miljöötä sekä siellä potilaille tarjottua terapeuttista työtoimintaa. On kuitenkin muistettava, että keskussairaalan yhteydessä meillä on modernit sairaalatilat, jotka tukevat potilaan yksityisyyttä, turvallisuutta ja selkeyttä. Tilojen ja muiden palveluiden puolesta muutto oli edistystä.”

Katso Pohjois-Karjalan hyvinvointialue – Siun soten avoimet työpaikat lääkäreille! Avoimet työpaikat

Siun sote on ottanut käyttöön EVAL-sovelluksen yhdeksi rekrytointikanavaksi erityisesti erikoistumisvaiheen lääkäreille. EVAL-sovellukseen voit tutustua sekä rekisteröityä tästä linkistä: EVAL-sovellus

”Täällä ei ole turhaa pokkurointia”

Psykiatrialla työskenteleminen voi kuulostaa henkisesti kuormittavalta, mutta Kaisa Roihan mukaan se ei välttämättä ole niin raskasta kuin voisi kuvitella. “Kuormitus ei ole ollut niin suuri kuin joskus kuvittelin. Vaikka hoitamieni oikeuspsykiatristen potilaiden tarinat voivat olla rankkoja, on myös valtava etuoikeus kuulla ja yrittää ymmärtää niitä. Työni on ihan mielettömän hieno ikkuna ihmisyyteen ja yhteiskuntaan. Luulen, että esimerkiksi lääketieteen kandeilla on pelko psykiatrian raskaudesta ja kuormittavuudesta, mutta ei tämä ole niin ’hirveää’. Loppujen lopuksi suurin osa meidän potilaistamme on mukavia ihmisiä”, hän kertoo.

Kaisa Roiha korostaa erityisesti tiivistä ja yhteen hioutunutta työyhteisöä Siun soten psykiatrian klinikkaryhmässä.

”En ole missään muualla, missä olen ollut töissä, tehnyt näin tiivistä tiimityötä. Se lähenee jo kaveruutta, ystävyyttä tai symbioosia. Meidän pitää tietää toisistamme vähän muutakin kuin titteli, jotta voidaan tehdä tätä työtä oikeasti. Tiimin jäseniin pitää pystyä luottamaan.”

Sairaalamaailmasta tuttujen hierarkioiden puuttuminen on Roihan mielestä yksi Siun soten psykiatrisen klinikkaryhmän vahvuuksista. “Mielestäni meidän hierarkiat ovat karisseet. Täällä ei ole turhaa pokkurointia. Kuka tahansa voi ehdottaa uusia toimintatapoja, ja niitä kuunnellaan”, Roiha kuvailee työyhteisönsä avoimuutta.

Paikka, jossa voi kasvaa ammattilaisena

Siun soten psykiatrian klinikkaryhmässä pyritään siihen, että nuoret lääkärit eivät jää yksin. “Kandit saavat tukea jokaisessa yksikössä. Jokaisella osastolla on seniorilääkäri, joka tukee heitä. Tämä on hyvä paikka kokeilla ja oppia käytännön psykiatriaa”, Kaisa Roiha toteaa.

Hänen mukaansa Siun soten psykiatrian klinikkaryhmä on laaja ja omavarainen, mikä tarjoaa monipuolisia mahdollisuuksia kehittää osaamistaan. “Meillä on lähes kaikki palvelut itsellämme. Täällä pääsee kädet saveen ja kokeilemaan lähes mitä tahansa psykiatrian alalla.”

Siun sote on poikkeus psykiatrisen klinikkaryhmän laajuudessa hyvinvointialueiden joukossa, sillä vain harvalla hyvinvointialueella on oma oikeuspsykiatrinen osasto kuten Siun sotella.

Psykiatriaan erikoistuvalle lääkärille ja lääketieteen kandeille Siun sote pystyy siis tarjoamaan paljon. “Täällä on pieni ja joustava organisaatio, jossa hierarkiat eivät ole esteenä työnteolle. Jos arvostaa itsenäistä työtä, olemassa olevaa ammatillista tukea ja mahdollisuutta kehittyä monipuolisesti, tämä on oikea paikka”, Roiha vakuuttaa.

Joensuun psykiatrian yksikkö on vahva ja kehittyvä. ”Tämä on paikka, jossa voi kasvaa ammattilaisena.”

Miksi muuttaa Pohjois-Karjalaan?

Kaisa Roiha ei ole Pohjois-Karjalasta kotoisin, mutta hän on kotiutunut alueelle hyvin. “Pohjois-Karjala tarjoaa mahdollisuuden yhdistää maaseudun ja kaupungin parhaita puolia. Elämä Pohjois-Karjalassa on seesteistä ja selkeää. Täällä saa elää omannäköistä elämää. Täällä on pienet piirit ja se mahdollistaa helpon verkostoitumisen”, hän kertoo.

Tottahan se on, että asuminen Pohjois-Karjalassa on edullisempaa kuin isoissa kaupungeissa – lisäksi palvelut ovat helposti saavutettavissa. Erityisesti perheellisille Roiha kehuu alueen lapsiperheiden palveluista.

“Päiväkodit ja koulut ovat pieniä ja yksilöllisiä, ja ne toimivat todella hyvin”, hän lisää.

Luonto on myös merkittävä vetonaula Roihan mielestä, kun puhutaan Pohjois-Karjalan parhaista puolista.

“Täällä on upea ja eksoottinen luonto, joka tarjoaa mahdollisuuksia virkistäytyä ja rentoutua”, Roiha sanoo.

Hän kertoo itse asuvansa ’ihan landella’ luonnon keskellä, mikä antaa sopivaa vastapainoa ihmisten kohtaamiseen keskittyvälle työlle.

Tutustu työmahdollisuuksiin Siun sotessa!

Kaikki avoimet työpaikkamme löydät tästä linkistä: Avoimet työpaikat, Siun sote

Kaikki työmahdollisuudet lääkäreille löydät tästä linkistä: Lääkärit, Siun sote

Pohjois-Karjalaan? Miksi mihinkään muualle?

Pohjois-Karjalasta löytyy duunia ja uramahdollisuuksia siinä missä muualtakin, mutta meillä päin vähintään yhtä tärkeää on se, mitä tapahtuu vuorokauden muina aikoina. Ja meillähän aikaa riittää, kun kaikki on lähellä ja elämän voi omistaa muiden unelmien sijaan omilleen.

Pohjois-Karjala on niille, jotka haluavat riisua turhantärkeyden minimiin ja joiden seurassa saa olla outo tai liian tuttavallinen luvan kanssa. Vaihda siis verkkarit jalkaan tai sinistä kajalia silmiin, jos siltä sattuu tuntumaan. Puhu niin kuin ajattelet ja elä sellaista elämää, joka on sinulle tarkoitettu. Tule yhdeksi meistä!

Miksipä et muuttaisi Joensuuhun?
Elo Joensuussa on niin ihanaa, että on kerrassaan pöhköä jättää muuttamatta meille. Siksipä muuttamisesta halutaan tehdä mahdollisimman helppoa. Töiden perässä muuttavien kotiutumista helpottaa Muuttoagentti, joka neuvoo veloituksetta henkilökohtaisesti vaikkapa asumiseen tai puolison työllistymiseen liittyvissä kysymyksissä.

Muuttoagentti neuvoo veloituksetta vaikkapa näissä kysymyksissä:

missä voi asua?

mitä Joensuussa voi puuhata?

mistä löytyy töitä?

mitä kaikkea voi opiskella?

Psykiatrian klinikkaryhmä Siun sotessa

Psykiatrisesta erikoissairaanhoidossa Siun sotessa vastaa psykiatrian klinikkaryhmä, johon kuuluvat

psykiatrian klinikka

nuorisopsykiatrian klinikka

lastenpsykiatrian klinikka

Psykiatrian klinikkaan kuuluvat

kuusi sairaalaosastoa

tehostetun avohoidon poliklinikka

aikuispsykiatrian poliklinikka

vanhuspsykiatrian poliklinikka

yleissairaalan psykiatrian poliklinikka

neuromodulaatiopoliklinikka

Myös lasten- ja nuorisopsykiatrian klinikoilla on oma osastonsa ja poliklinikkansa.